2/5/2013

**Χαιρετισμός Υπουργού Δικαιοσύνης και Δημόσιας Τάξης κ. Ιωνά Νικολάου στην τελετή έναρξης της εκστρατείας του REACTION για την ασφάλεια των πεζών**

Είναι με ιδιαίτερη χαρά που χαιρετίζω την έναρξη της Παγκύπριας Ενημερωτικής Εκστρατείας με θέμα την ασφάλεια των πεζών. Άλλη μια πρωτοβουλία του ακούραστου οργανισμού REACTION Youth for the Prevention, ενός οργανισμού με υψηλό αίσθημα κοινωνικής ευθύνης – πράγμα που αποδεικνύει έμπρακτα μέσα από συχνές πρωτοβουλίες σαν κι αυτή.

Η οδική ασφάλεια αποτελεί για το σύγχρονο πολιτισμό ένα μελανό σημείο. Κάθε χρόνο εκτιμάται ότι 1,2 εκατομμύρια υγιείς άνθρωποι χάνουν τη ζωή τους σε τροχαία ατυχήματα και ένα μεγάλο ποσοστό από τα άλλα 20-50 εκατομμύρια, που τραυματίζονται, μένουν ανάπηρα για όλη την υπόλοιπη ζωή τους. Σύμφωνα με εκτιμήσεις του Παγκόσμιου Οργανισμού Υγείας, το 2020 τα τροχαία ατυχήματα αναμένεται να είναι η τρίτη αιτία θανάτου.

Ένα μεγάλο ποσοστό από τα θύματα αυτά της μηχανοκίνητης κυκλοφορίας είναι πεζοί, οι οποίοι, αναμφισβήτητα, αποτελούν τον πιο αδύναμο κρίκο της κυκλοφοριακής αλυσίδας, καθώς είναι εντελώς απροστάτευτοι και εκτεθειμένοι στην ταχύτητα και τους αριθμούς των υπόλοιπων χρηστών του οδικού δικτύου. Δεν διαθέτουν καμία ζώνη απορρόφησης ενέργειας και αρκεί να χτυπήσουν με ένα όχημα ακόμη και σε χαμηλή ταχύτητα για να υποστούν τις χειρότερες συνέπειες.

Αν και η ασφάλεια που απολαμβάνουν οι επιβάτες των αυτοκινήτων έχει αυξηθεί κατακόρυφα τα τελευταία χρόνια, η ασφάλεια των πεζών έχει, δυστυχώς, παραμεληθεί. Μόλις πρόσφατα, οι αυτοκινητοβιομηχανίες άρχισαν να προνοούν για τη συμπεριφορά των οχημάτων απέναντι στους πεζούς, χωρίς βεβαίως αυτό να αρκεί για ασφαλές βάδισμα στο δρόμο.

Μεγάλο ρόλο στην ασφάλεια των πεζών διαδραματίζουν οι οδηγοί, η ποιότητα των δρόμων, η σωστή σήμανση, ο καλός φωτισμός τη νύχτα, η τήρηση των ορίων ταχύτητας, η μη κατάληψη των πεζοδρομίων από οχήματα, η οδική συνείδηση. Οδική συνείδηση οφείλουν να επιδεικνύουν και οι ίδιοι οι πεζοί, φέροντας ανακλαστικά ρούχα και αξεσουάρ, χρησιμοποιώντας το πεζοδρόμιο αντί το οδόστρωμα και άλλα, που είμαι βέβαιος ότι θα καλύψει η Δράση που εγκαινιάζεται σήμερα.

Το Υπουργείο Δικαιοσύνης και Δημόσιας Τάξης επιδιώκει και εξασφαλίζει την άρτια συνεργασία του με την Αστυνομία και τα άλλα συναρμόδια Υπουργεία στις δράσεις για ουσιαστική μεταστροφή της οδικής νοοτροπίας των πολιτών και τη δημιουργία κυκλοφοριακής αγωγής και συνείδησης. Σκοπός μας είναι να γίνει καθημερινή πράξη η αμυντική και προσεκτική οδήγηση, ιδίως με την κυριαρχία του αυτοκινήτου στις οδικές μεταφορές.

Με τη σταθερή αύξηση της ποδηλασίας και του βαδίσματος στην Ευρώπη, αλλά και την περίοδο οικονομικής στενότητας που διανύουμε, επιβάλλεται να προωθήσουμε την ασφάλεια αυτών των οικονομικών, ευεργετικών και οικολογικών τρόπων μεταφοράς.

Συγχαίρω θερμά, ακόμα μια φορά, τους ανθρώπους του REACTION καθώς και την Υπάτη Αρμοστεία της Αυστραλίας, για την πρωτοβουλία επικέντρωσης της διαφωτιστικής εκστρατείας στους πεζούς, οι οποίοι και λόγω της περιόδου του Πάσχα διατρέχουν αυξημένο κίνδυνο στο δρόμο τα βράδια.

Κλείνω, διαβεβαιώνοντας ότι το Υπουργείο Δικαιοσύνης και Δημόσιας Τάξης θα βρίσκεται πάντα δίπλα σε όλους τους φορείς, κυβερνητικούς και μη κυβερνητικούς, που συμβάλλουν έμπρακτα στο θέμα της οδικής ασφάλειας.

~~~~~~~~~~~~~~~~~~~~~~~

*Τον χαιρετισμό εκφώνησε εκ μέρους του κ. Υπουργού ο Αν. Γενικός Διευθυντής κ. Ανδρέας Λουκά.*